তথ্যবিবরণী নম্বর: ৬০২

**বন্যাদুর্গত এলাকায় ৩৬ লাখ পানিশোধন ট্যাবলেট বিতরণ করেছে স্থানীয় সরকার বিভাগ**

ঢাকা, ১২ ভাদ্র (২৭ আগস্ট):

 বন্যাদুর্গত এলাকায় নাগরিক সুযোগ-সুবিধা নিশ্চিত করতে কাজ করে যাচ্ছে স্থানীয় সরকার পল্লী উন্নয়ন ও সমবায় মন্ত্রণালয়ের স্থানীয় সরকার বিভাগের অধীনস্থ সকল দপ্তর, সংস্থা এবং প্রতিষ্ঠান। আশ্রয়কেন্দ্র প্রস্তুত রাখা, সারা দেশের সড়ক যোগাযোগ নিরবচ্ছিন্ন রাখা এবং ক্ষতিগ্রস্ত সড়ক ত্বরিৎ মেরামতের প্রচেষ্টা চালাচ্ছে স্থানীয় সরকার প্রকৌশল অধিদপ্তর। বন্যা উপদ্রুত এলাকায় বিশুদ্ধ পানি সরবরাহ ও স্যানিটেশন ব্যবস্থা নিশ্চিতকরণে কাজ করে যাচ্ছে জনস্বাস্থ্য প্রকৌশল অধিদপ্তর। আজ পর্যন্ত পাওয়া তথ্যমতে বন্যাদুর্গত ১১টি জেলায় স্থানীয় সরকার বিভাগ হতে বিতরণ করা হয়েছে ৩৬ লাখ ৪৬ হাজার ওয়াটার পিউরিফিকেশন ট্যাবলেট। জেরিকেন বিতরণ করা হয়েছে ২২ হাজার ৫৪৫টি এবং ইউনিসেফের সহায়তায় বিতরণ করা হয়েছে ৩ হাজার ৭৬৬টি কিট।

 স্থানীয় সরকার প্রকৌশল অধিদপ্তর (এলজিইডি) হতে পাওয়া তথ্যমতে সাম্প্রতিক অতিবৃষ্টি ও পাহাড়ি ঢলে সৃষ্ট বন্যায় প্রাথমিকভাবে ক্ষতিগ্রস্ত হয়েছে ৬ হাজার ৫৪২ কিলোমিটার রাস্তা এবং ১ হাজার ৬৬টি ব্রিজ ও কালভার্ট। এই পর্যন্ত এলজিইডি ৩৪ কি.মি. রাস্তা এবং ৬৯টি ব্রিজ ও কালভার্ট মেরামত করেছে।

 স্থানীয় সরকার বিভাগের আওতাধীন বিভিন্ন স্থানীয় সরকার প্রতিষ্ঠানের মাধ্যমে বন্যা উপদ্রুত এলাকায় ৭৬ হাজার ৫৭৫ জনকে শুকনো খাবার বিতরণ করা হয়েছে। উদ্ধার করা হয়েছে ১ লাখ ৭৬ হাজার ৫৩৮ জন মানুষ এবং ১ লাখ ৩২ হাজার ৮৭৫ জনকে আশ্রয়কেন্দ্রে খাবার বিতরণ করা হয়েছে। এছাড়াও সারাদেশে ৮টি (ফেনী ৫টি, মৌলভীবাজার ১টি, নোয়াখালী ১টি, ও কুমিল্লা ১টি) মোবাইল ওয়াটার ট্রিটমেন্টের মাধ্যমে জনস্বাস্থ্য প্রকৌশল অধিদপ্তর এখন পর্যন্ত ১ লাখ ১৮ হাজার ৭৫৩ লিটার নিরাপদ খাবার পানি বিতরণ করেছে।

#

পবন/আকরাম/রানা/মোশারফ/জয়নুল/২০২৪/২১৪০ঘণ্টা

তথ্যবিবরণী                                                                                         নম্বর : ৬০১

**বন্যায় ক্ষতিগ্রস্ত ৫৬ লাখ মানুষ, মৃত্যু ২৭**

 **-- দুর্যোগ উপদেষ্টা**

ঢাকা, ১২ ভাদ্র (২৭ আগস্ট):

দুর্যোগ ব্যবস্থাপনা ও ত্রাণ উপদেষ্টা ফারুক ই আজম বীর প্রতীক বলেছেন, প্রবল বর্ষণ ও উজান থেকে নেমে আসা ঢলের কারণে দেশের বিভিন্ন অঞ্চল প্লাবিত হয়েছে এবং ভয়াবহ বন্যা পরিস্থিতি সৃষ্টি হয়েছে, যা অত্যন্ত উদ্বেগজনক। বন্যা শুরুর পর হতে প্রধান উপদেষ্টার নির্দেশনায় অত্র মন্ত্রণালয়ের অধীনে উদ্ধার ও ত্রাণ কার্যকলাপ সমন্বিতভাবে চলমান রয়েছে। বন্যার ভয়াবহতা বিবেচনায় দেশের সর্বস্তরের মানুষের পাশাপাশি সশস্ত্র বাহিনী-সহ বিভিন্ন সরকারি ও বেসরকারি সংস্থা ও ছাত্র-জনতা বন্যার্তদের উদ্ধার, ত্রাণ তৎপরতা ও চিকিৎসা সেবা প্রদানে নিরলস কাজ করছেন।

উপদেষ্টা আজ মন্ত্রণালয়ের সভাকক্ষে চলমান বন্যা পরিস্থিতি নিয়ে সংবাদ সম্মেলনে এসব কথা বলেন। প্রেস ব্রিফিংয়ে মন্ত্রণালয়ের সচিব মোঃ কামরুল হাসান, সশস্ত্র বাহিনী বিভাগের প্রতিনিধি, ব্রিগেডিয়ার জেনারেল আলীমুল আলীম, বৈষম্যবিরোধী ছাএ আন্দোলনের প্রতিনিধি হাসিবুল ইসলাম ও লুৎফর রহমান উপস্থিত ছিলেন।

ফারুক ই আজম বলেন, দেশে চলমান বন্যায় ১১ জেলায় এখন পর্যন্ত প্রায় ৫৬ লাখ ১৯ হাজার ৩৭৫ জন মানুষ ক্ষতিগ্রস্ত হয়েছে। দেশে চলমান বন্যায় এখন পর্যন্ত মারা গেছে ২৭ জন। এর মধ্যে কুমিল্লায় ১০ জন, ফেনীতে ১ জন, চট্টগ্রামে ৫ জন, খাগড়াছড়িতে ১ জন, নোয়াখালীতে ৫ জন, ব্রাহ্মণবাড়িয়া ১ জন, লক্ষীপুরে ১ জন ও কক্সবাজারে ৩ জন।

উপদেষ্টা জানান, এখন পর্যন্ত বন্যা আক্রান্ত ১১ জেলায় মোট ক্ষতিগ্রস্ত লোকসংখ্যা ৫৬ লাখ ১৯ হাজার ৩৭৫ জন। পানিবন্দি পরিবার ১২ লাখ ৭ হাজার ৪২৯টি। ৭৪ উপজেলা বন্যা প্লাবিত এবং ক্ষতিগ্রস্ত ইউনিয়ন/ পৌরসভা ৫৪১টি।

ত্রাণ উপদেষ্টা আারো জানান, এ পর্যন্ত ৩ হাজার ৮৮৬টি আশ্রয় কেন্দ্র খোলা হয়েছে। এসব আশ্রয় কেন্দ্রে ৫ লাখ ৯ হাজার ৭২৮ জন এবং ৩৪ হাজার ৪২১টি গবাদি পশু আশ্রয় নিয়েছে। ১১ জেলায় ক্ষতিগ্রস্তদের চিকিৎসা সেবা দিতে মোট ৬২০টি মেডিকেল টিম চালু রয়েছে।

 বন্যায় আক্রান্ত জেলাসমূহে স্বাস্থ্যসেবা প্রদান করার জন্য ফিল্ড হাসপাতাল প্রস্তুত করা হয়েছে এবং সেনাবাহিনী ও জেলা সিভিল সার্জন কার্যালয়ের চিকিৎসকবৃন্দ সেবা প্রদান করছে। পাশাপাশি স্থানীয় ক্লিনিক, হাসপাতাল ও স্বাস্থ্য সেবা প্রতিষ্ঠানগুলোকে বন্যার্তদের প্রয়োজনীয় স্বাস্থ্যসেবা নিশ্চিত করার জন্য সংশ্লিষ্ট জেলা প্রশাসকদের নির্দেশনা প্রদান করা হয়েছে।

#

এনায়েত/আকরাম/খায়ের/মোশারফ/রেজাউর/২০২৪/২১০৮ ঘণ্টা

তথ্যবিবরণী                                                                                         নম্বর : ৬০০

**ভেঙে পড়া স্বাস্থ্যখাতকে সংস্কার করতে সরকার বদ্ধপরিকর**

 **--স্বাস্থ্যসচিব**

ঢাকা, ১২ ভাদ্র (২৭ আগস্ট):

স্বাস্থ্য সচিব এম এ আকমল হোসেন আজাদ বলেছেন, ভেঙে পড়া স্বাস্থ্যখাতকে সংস্কার করতে সরকার বদ্ধপরিকর।

আজ স্বাস্থ্য মন্ত্রণালয়ের সম্মেলন কক্ষে আয়োজিত এক প্রেস ব্রিফিংয়ে স্বাস্থ্যসেবা এবং স্বাস্থ্য, শিক্ষা ও পরিবার কল্যাণ বিভাগের সিনিয়র সচিব এম এ আকমল হোসেন আজাদ এ কথা বলেন।

স্বাস্থ্যসচিব বলেন, সাম্প্রতিক বন্যা পরিস্থিতিতে স্বাস্থ্য ও পরিবার কল্যাণ মন্ত্রণালয়ের অধীনস্থ সকল কর্মকর্তা-কর্মচারীর এক দিনের মূল বেতনের সমপরিমাণ অর্থ প্রধান উপদেষ্টার ত্রাণ তহবিলে জমা দেওয়া হবে। স্বাস্থ্য উপদেষ্টা নূরজাহান বেগম ইতিমধ্যে নোয়াখালীর সোনাইমুড়ি উপজেলার বিভিন্ন বন্যা দুর্গত এলাকা পরিদর্শন করেছেন। তিনি সেখানকার বিভিন্ন আশ্রয় কেন্দ্র পরিদর্শন করে স্থানীয় প্রশাসন ও স্বাস্থ্যসেবার কর্মকর্তাদের সাথে দিকনির্দেশনা প্রদান করেছেন।

বৈষম্যবিরোধী আন্দোলনে আহত ছাত্র-জনতার চিকিৎসা সম্পর্কে স্বাস্থ্যসচিব বলেন, আহত
ছাত্র-জনতাকে সম্পূর্ণ বিনামূল্যে সরকারি হাসপাতালে চিকিৎসা এবং ওষুধ প্রদান করা হচ্ছে। এ বিষয়ে আমরা নজরদারি অব্যাহত রাখছি।

২৪ ঘণ্টার ভেতর ১৬ বছরের বঞ্চনা দূর করা সম্ভব নয় জানিয়ে স্বাস্থ্যসচিব আরো বলেন, বৈষম্য এবং পদবঞ্চিত হওয়ার অনেক অভিযোগ স্বাস্থ্য মন্ত্রণালয়ে জমা পড়েছে। এ বিষয়ে একজন অতিরিক্ত সচিবের নেতৃত্বে একজন যুগ্ম সচিবসহ ৩ সদস্য বিশিষ্ট একটি কমিটি গঠন করা হয়েছে। এই কমিটি বৈষম্য এবং পদ বঞ্চনার বিষয়গুলো পর্যালোচনা করে একটা কাঠামোর ভেতর নিয়ে আসবে যাতে সংক্ষুদ্ধ সকলে উপযুক্ত প্রতিকার পেতে পারে।

সচিব আরো বলেন যে, স্বাস্থ্যখাতে কোনো দুর্নীতি সহ্য করা হবে না। দুর্নীতির কোনো অভিযোগ থাকলে আমাদের কাছে সুনির্দিষ্ট তথ্য দিন। দেশের প্রচলিত আইনি ব্যবস্থায় তাদের বিরুদ্ধে কঠোর ব্যবস্থা নেয়া হবে।

প্রেস ব্রিফিংয়ে স্বাস্থ্য মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

শাহাদাত/আকরাম/রানা/ফেরদৌস/মোশারফ/রেজাউল/২০২৪/২১০০ ঘণ্টা

তথ্যবিবরণী                                                                                                         নম্বর: ৫৯৯

**সেন্টমার্টিন, কুয়াকাটা এবং সুন্দরবনকে জরুরি ভিত্তিতে**

**প্লাস্টিক ও পলিথিনমুক্ত করার উদ্যোগ নেয়া হবে**

**--- পরিবেশ উপদেষ্টা**

ঢাকা, ১২ ভাদ্র (২৭ আগস্ট):

          পরিবেশ, বন ও জলবায়ু পরিবর্তন উপদেষ্টা সৈয়দা রিজওয়ানা হাসান বলেছেন, দেশের একমাত্র প্রবাল দ্বীপ সেন্টমার্টিন, সমুদ্রসৈকত কুয়াকাটা এবং ম্যানগ্রোভ বনভূমি সুন্দরবনকে জরুরি ভিত্তিতে একবার-ব্যবহার্য প্লাস্টিক ও পলিথিনমুক্ত করার উদ্যোগ নেয়া হবে। এসকল কাজে সরকারের পাশাপাশি বেসরকারি সংস্থা ও তরুণ সমাজের অংশগ্রহণ একান্ত প্রয়োজন। সকলের সম্মিলিত প্রচেষ্টাই কেবল একটি পরিচ্ছন্ন পরিবেশ উপহার দিতে পারে।

          আজ বাংলাদেশ সচিবালয়ে তাঁর অফিস কক্ষে বিভিন্ন পরিবেশবাদী সংস্থার সাথে অনুষ্ঠিত বৈঠকে পরিবেশ উপদেষ্টা এসব কথা বলেন।

          সংস্থাগুলোর দাবির প্রেক্ষিতে সৈয়দা রিজওয়ানা হাসান বলেন, বন্যপ্রাণী সংরক্ষণ ও নিরাপত্তার স্বার্থে বন অধিদপ্তরের অর্গানোগ্রামে প্রয়োজনীয় সংখ্যক বন্যপ্রাণী কর্মকর্তা যুক্ত করার প্রস্তাব বিবেচনা করা হবে। দেশের সাফারি পার্কগুলোর সুষ্ঠু ব্যবস্থাপনা এবং বন্যপ্রাণী অপরাধ দমন ইউনিটকে শক্তিশালী করার উদ্যোগ নেয়া হবে। বন্যপ্রাণীর জন্য দেশের বিচ্ছিন্ন বনগুলোর মধ্যে অভ্যন্তরীণ ও আন্তর্জাতিক নিরাপদ করিডোর নির্মাণের পরিকল্পনা গ্রহণ করা হবে।

          বৈঠকে ডিপ ইকোলজি এন্ড স্নেক কনজারভেশন ফাউন্ডেশন এবং ওয়াইল্ড টিমের সদস্যবৃন্দ উপস্থিত ছিলেন। বৈঠকে উপস্থিত সংস্থাসমূহের প্রতিনিধিরা তাঁদের সংগঠনের পক্ষ থেকে পরিবেশ ও জীববৈচিত্র্য সংরক্ষণে নেওয়া নানা উদ্যোগ তুলে ধরেন।

#

দীপংকর/আকরাম/রানা/মোশারফ/জয়নুল/২০২৪/২০১০ঘণ্টা

তথ্যবিবরণী                                                                                         নম্বর : ৫৯৭

**প্রধান উপদেষ্টার পক্ষে ত্রাণ ও কল্যাণ তহবিলের অর্থ**

**সহায়তা গ্ৰহণ করবেন দুর্যোগ ব্যবস্থাপনা ও ত্রাণ উপদেষ্টা**

ঢাকা, ১২ ভাদ্র (২৭ আগস্ট):

সাম্প্রতিক ভয়াবহ বন্যায় ক্ষতিগ্রস্তদের সহযোগিতা প্রদানের জন্য যেসকল আগ্রহী ব্যক্তিগণ প্রধান উপদেষ্টার ত্রাণ ও কল্যাণ তহবিলে অর্থ সহায়তা প্রদান করতে চান তারা প্রধান উপদেষ্টার ত্রাণ ও কল্যাণ তহবিলে সোনালী ব্যাংকের মাধ্যমে অনুদান পাঠাতে পারবেন। হিসাবের নাম: ‘প্রধান উপদেষ্টার ত্রাণ ও কল্যাণ তহবিল’, সোনালী ব্যাংক কর্পোরেট শাখা, প্রধান উপদেষ্টার কার্যালয়, হিসাব নম্বর: ০১০৭৩৩৩০০৪০৯৩।

এরপরও যে সকল ব্যক্তি বা সংস্থার প্রতিনিধি উপস্থিত হয়ে প্রধান উপদেষ্টার ত্রাণ ও কল্যাণ তহবিলে সহায়তা (চেক/পে অর্ডার/ব্যাংক ড্রাফট এর মাধ্যমে) প্রদান করতে চান তাদের কাছ থেকে প্রধান উপদেষ্টার পক্ষে দুর্যোগ ব্যবস্থাপনা ও ত্রাণ উপদেষ্টা ফারুক ই আজম, বীর প্রতীক সরকারি ছুটি ব্যতীত প্রতিদিন বিকাল ৩টা থেকে ৪টা পর্যন্ত মন্ত্রণালয়ে নিজ কার্যালয়ে এই সহায়তা গ্রহণ করবেন।

ত্রাণ তহবিলে সহায়তা (চেক/পে-অর্ডার/ব্যাংক ড্রাফট এর মাধ্যমে) প্রদান করতে ইচ্ছুক ব্যক্তিদের মন্ত্রণালয়ের যুগ্ম-সচিব অঞ্জন চন্দ্র পাল (মোবা: +৮৮-০১৭১৮-০৬৬৭২৫), সিনিয়র সহকারী সচিব শরিফুল ইসলাম (মোবা: +৮৮-০১৮১৯২৮১২০৮)-এর সাথে যোগাযোগ করার জন্য অনুরোধ করা যাচ্ছে।

#

এনায়েত/আকরাম/খায়ের/মোশারফ/রেজাউল/২০২৪/২০২০ ঘণ্টা

Handout Namber: 598

**Environment Adviser and UN Delegation**

**discuss advancing Human Rights in Bangladesh**

Dhaka, 27 August:

 Environment, Forest and Climate Change Adviser Syeda Rizwana Hasan held a meeting today with a delegation led by Rory Mungoven, Head of the Asia-Pacific Division of the United Nations Human Rights Organization at her office in the Bangladesh Secretariat.

 During the meeting, the delegation and the Adviser discussed issues related to crimes and human rights violations committed during the anti-discrimination student movement in Bangladesh. The discussions focused on potential areas of collaboration between the United Nations and the Government of Bangladesh to ensuring the protection of human rights.

 Syeda Rizwana Hasan highlighted the government’s ongoing efforts in environmental conservation and protection of human rights. She emphasized Bangladesh's commitment to protect human rights.

 Rory Mungoven commended Bangladesh's initiatives and reiterated the United Nations' support in advancing human rights agenda in the region. He emphasized the need for continued dialogue and partnership to strengthen the capacity of institutions in addressing these challenges.

 Both parties expressed strong interest in working closely together to uphold human rights in Bangladesh.

 Livia Cosenza, Human Rights Officer of the Asia Pacific Section; Alexander James Amir El Jundi, Human Rights Officer of OHCHR and Huma Khan, Senior Human Rights Adviser of UN Resident Coordinator's Office in Bangladesh were present in the occasion.

#

 Dipankar/Akram/Ferdows/Mosharaf/Joynul/2024/2020 hour

তথ্যবিবরণী নম্বর: ৫৯৬

**ভোজ্যতেল ও চিনির দাম বাড়ানো যাবে না**

 **--- বাণিজ্য উপদেষ্টা**

ঢাকা, ১২ ভাদ্র (২৭ আগস্ট):

 ভোজ্যতেল ও চিনির এলসি খোলা ও এলসি মার্জিন কমানোর বিষয়ে পদক্ষেপ নেওয়া হবে উল্লেখ করে বাণিজ্য উপদেষ্টা ড. সালেহ উদ্দিন আহমেদ বলেন, কোনোভাবেই পণ্যের দাম বাড়ানো যাবে না। ব্যবসা বাণিজ্যে ব্যাড (খারাপ) প্রাক্টিস কমাতে হবে।

 আজ ঢাকার আগারগাঁওয়ে পরিকল্পনা কমিশনে বাংলাদেশের বৃহৎ ছয় ভোজ্যতেল ও চিনি পরিশোধনকারী ব্যবসায়ীদের সাথে মতবিনিময়কালে উপদেষ্টা এসব কথা বলেন।

 উপদেষ্টা বলেন, আমাদের দেশে নিত্যপণ্যের মধ্যে তেল ও চিনির ব্যাপক ব্যবহার হয়ে থাকে। এগুলোর সরবরাহ চেইন সচল রাখা এবং জনগণের কাছে যৌক্তিক মূল্যে পৌঁছে দেওয়া বর্তমান সরকারের চাওয়া। এক্ষেত্রে ব্যবসায়ীদের সহযোগিতা প্রয়োজন।

 প্রতি কেজি চিনিতে ব্যবসায়ীদের ৪২ টাকা ভ্যাট ও অন্যান্য ট্যাক্স পরিশোধ করতে হয়। এটা অন্যায্য উল্লেখ করে ভোজ্যতেল ও চিনি পরিশোধনকারী ব্যবসায়ীগণ বলেন, পৃথিবীর অন্য কোনো দেশে এরকম নাই। বিদ্যমান ভ্যাট ও ট্যাক্স পুনর্নির্ধারণের দাবি জানিয়ে তাঁরা দেশে নিত্যপণ্যের চাহিদা ও মজুত পরিস্থিতি সম্পর্কে বাণিজ্য উপদেষ্টাকে অবহিত করেন।

 মতবিনিময় সভায় দেশবন্ধু গ্রুপ, মেঘনা গ্রুপ, এস আলম গ্রুপ, মেঘনা গ্রুপ, টি কে গ্রুপ ও সিটি গ্রুপের প্রতিনিধি অংশ নেন।

#

কামাল/আকরাম/রানা/মোশারফ/জয়নুল/২০২৪/১৯৫০ঘণ্টা

তথ্যবিবরণী নম্বর: ৫৯৫

**দেশের স্বার্থে কাজ করতে ব্যবসায়ীদের প্রতি বাণিজ্য উপদেষ্টার আহ্বান**

ঢাকা, ১২ ভাদ্র (২৭ আগস্ট):

 ব্যক্তিগত স্বার্থ হাসিলের জন্য নয়, দেশের স্বার্থে ব্যবসায়ীদের কাজ করার আহ্বান জানিয়েছেন অর্থ ও বাণিজ্য উপদেষ্টা ড. সালেহউদ্দিন আহমেদ।

 আজ পরিকল্পনা কমিশনে অর্থ মন্ত্রণালয়ের সম্মেলন কক্ষে বাংলাদেশ গার্মেন্টস ম্যানুফেকচারার্স এন্ড এক্সপোর্টার্স এসোসিয়েশন (বিজিএমইএ)-এর এক প্রতিনিধিদলের সাথে বৈঠকে এ কথা বলেন উপদেষ্টা।

 বাণিজ্য উপদেষ্টা বলেন, বিগত দিনে প্রবৃদ্ধি আর মাথাপিছু আয়ের অনেক গল্প মানুষকে শোনানো হয়েছে। ঢাকা শহর থেকে বের হয়ে গ্রামে গিয়ে সেই প্রবৃদ্ধি আর খুঁজে পাওয়া যায় না। তিনি বলেন, প্রকৃতপক্ষে তখন অর্থের অপচয় হয়েছে। যেসকল প্রকল্পের দরকার ছিল না, তা নেওয়া হয়েছে। পাঁচ টাকার কাজ অবৈধ সুবিধা দিতে দশ টাকায় দেওয়া হয়েছে বলে যোগ করেন তিনি।

 বিজিএমইএ’র নেতৃবৃন্দ বলেন, বাংলাদেশের অর্থনীতির চালিকা শক্তি তৈরি পোশাক সেক্টর। বর্তমান প্রেক্ষাপটে নগদ সহায়তা না পেলে সেক্টরটি ক্ষতিগ্রস্ত হবে। এসময় তারা সরকারের কাছে নগদ সহায়তার পাশাপাশি লোন সহায়তা চান। নেতৃবৃন্দ আরো উল্লেখ করেন, বর্তমান উপদেষ্টা পরিষদের ওপর ব্যবসায়ী সমাজের আস্থা ও বিশ্বাস আছে। দেশের উন্নয়নে তৈরি পোশাক শিল্প মালিকগণ সব ধরনের সহযোগিতা করবে।

 এসময় বাণিজ্য সচিব মোহাং সেলিম উদ্দিন, বিজিএমইএ এর সভাপতি খন্দকার রফিকুল ইসলাম, সাবেক সভাপতি কাজী মনিরুজ্জামান, প্রথম সভাপতি সৈয়দ নজরুল ইসলাম প্রমুখ উপস্থিত ছিলেন।

 পরে উপদেষ্টা ইন্টারন্যাশনাল চেম্বার্স অভ্ কমার্স অব বাংলাদেশ (আইসিসিবি) এর এক প্রতিনিধিদলের সাথে মতবিনিময় করেন। এসময় বাণিজ্য মন্ত্রণালয়ের সচিব মোহাং সেলিম উদ্দিন, আইসিসিবি’র সভাপতি মাহবুবুর রহমান, সহসভাপতি এ কে আজাদ, বিকেএমই এর সভাপতি মোহাম্মদ হাতেম, বিজিএমইএ-এর সভাপতি খন্দকার রফিকুল ইসলাম, মীর ইন্সট্রাকশনের ব্যবস্থাপনা পরিচালক মীর নাসির উদ্দীন, স্কয়ার টেক্সটাইলের ব্যবস্থাপনা পরিচালক তপন চৌধুরী এবং মার্ক এন্ড স্পেন্সারের কান্ট্রি ডিরেক্টর স্বপ্না ভৌমিক মতবিনিময় সভায় অংশ নেন।

 পরবর্তীতে বাণিজ্য উপদেষ্টা গণমাধ্যমকর্মীদের বিভিন্ন প্রশ্নের জবাব দেন। এক প্রশ্নের জবাবে তিনি বলেন, ব্যবসায়ীদেরকে বলেছি, স্বচ্ছতার সাথে সৎ ব্যবসা করেন আমরা সহযোগিতা করবো। ‘আন্ডার দ্য টেবিল’ কোনো কাজ হবে না। ভালো লোকের ভালো কাজে তারা (ব্যবসায়ীরা) এক ধাপ এগিয়ে আসলে আমরা দুই ধাপ এগিয়ে আসবো।

 অপর এক প্রশ্নের উত্তরে উপদেষ্টা বলেন, আরো বেশি বেসরকারি বিনিয়োগ আকৃষ্ট করতে বাংলাদেশে ব্যবসার পরিবেশ উন্নত করতে হবে। এর জন্য শর্ত হলো ব্যবসার পরিবেশ ও ব্যবসাকে সহজ করা। অর্থাৎ আমাদের ব্যবসা করার পরিবেশ ঠিক করতে হবে, অন্যথায় বেসরকারি খাত আসবে না বলে তিনি উল্লেখ করেন। তিনি আরো বলেন, আমরা চাই ব্যবসা-বাণিজ্যের উন্নতি হোক। যুক্তরাজ্য সরকার অতীতে খুব সহায়ক ছিল এবং আমি আশা করি আগামী দিনেও তারা সহায়ক হবে। লোন সহায়তা নিয়ে এক প্রশ্নের জবাবে উপদেষ্টা বলেন, এ বিষয়ে বাংলাদেশ ব্যাংক প্রয়োজনীয় ব্যবস্থা নিবে।

#

কামাল/আকরাম/রানা/মোশারফ/জয়নুল/২০২৪/১৯৩০ঘণ্টা

তথ্যবিবরণী                                                                                         নম্বর : ৫৯৪

**জাতির যে কোনো ক্রান্তিলগ্নে আলেম সমাজ জনগণের পাশে থাকবে
                                --ধর্ম উপদেষ্টা**

ফেনী, ১২ ভাদ্র (২৭ আগস্ট):

ধর্ম উপদেষ্টা ড. আ ফ ম খালিদ হোসেন বলেছেন, জাতির যেকোনো ক্রান্তিলগ্নে আলেম সমাজ জনগণের পাশে রয়েছে। দেশের বানভাসি অসহায় মানুষের সহায়তায়ও আলেম সমাজ এগিয়ে এসেছে।

আজ ফেনীর লালপুলে সিলোনিয়া মাদ্রাসা প্রাঙ্গণে বন্যাদুর্গত মানুষের মাঝে ত্রাণ বিতরণকালে ধর্ম উপদেষ্টা এসব কথা বলেন।

ধর্ম উপদেষ্টা বলেন, অতীতে বিভিন্ন দুর্যোগ-দুর্বিপাকে আলেম সমাজ জনগণের সাহায্যে এগিয়ে এসেছে। করোনাকালে পিতা যখন পুত্রের লাশ ছুঁয়ে দেখেনি, স্বামীর লাশ ফেলে স্ত্রী পালিয়েছে তখন আলেম সমাজ এগিয়ে এসেছিল। তারা কোভিড আক্রান্ত রোগীদের সেবা দিয়েছে। এমনকি জীবনের ঝুঁকি নিয়ে তারা কোভিডে মৃত ব্যক্তিদের দাফন-কাফনের ব্যবস্থা করেছে।

ড. খালিদ বলেন, আলেম সমাজ ধর্ম, বর্ণ নির্বিশেষে সকল মানুষের সেবা করে থাকে। মানুষের সেবা করার ক্ষেত্রে তারা কখনও বিভেদ করে না। আজও তারা বিভিন্ন ধর্মের মানুষের মাঝে ত্রাণ বিতরণ করেছে। কারণ জনগণের সেবা করা হলো ইবাদত। তিনি বানভাসি মানুষের সহায়তায় এগিয়ে আসার জন্য বাংলাদেশ জামায়াতে ইসলামী, ইসলামি আন্দোলন বাংলাদেশ, বাংলাদেশ খেলাফত মজলিস, জমিয়াতে ওলামায়ে ইসলাম, আস-সুন্নাহ ফাউন্ডেশন, হেফাজতে ইসলাম বাংলাদেশ, জাতীয় ওলামা মাশায়েখ, গাউছিয়া কমিটি-সহ সকল ইসলামি দল ও সংগঠনকে ধন্যবাদ জানান।

ধর্ম উপদেষ্টা আজ ফেনীর লালপুলের সিলোনিয়া মাদ্রাসা, ফেনী পৌর এলাকার মধুপুর পশ্চিমপাড়া ও কুমিল্লা সদর দক্ষিণের পদুয়া বাজারে সহস্রাধিক বন্যাদুর্গত মানুষের মাঝে ত্রাণ সামগ্রী বিতরণ করেন। এছাড়া সিলোনিয়া মাদ্রাসায় আশ্রয় নেওয়া মানুষের ভরণপোষণের জন্য তিনি মাদ্রাসার মুহতামিমের হাতে নগদ অর্থ তুলে দেন।

উল্লেখ্য, ইত্তেহাদুল উম্মাহ, ঢাকার আন নাদিল ইমদাদী আল ইসলামী ও অলস্টার টিম, নাসীহা ফাউন্ডেশন রাজশাহী, ফুড অর্গানাইজেশন বাংলাদেশ ও কাতার প্রবাসী শেখ আহমদ সাবীর সহায়তায় এদিনের ত্রাণ বিতরণ করা হয়। স্থানীয় জেলা প্রশাসন, পুলিশ বিভাগ ও বাংলাদেশ সেনাবাহিনী এই ত্রাণ বিতরণ কার্যক্রমে সহায়তা করেন।

#

সিদ্দীক/আকরাম/রানা/ফেরদৌস/মোশারফ/রেজাউল/২০২৪/১৮৫৮ ঘণ্টা

তথ্যবিবরণী                                                                                         নম্বর : ৫৯৩

**প্রধান উপদেষ্টার ত্রাণ ও কল্যাণ তহবিলে এক দিনের বেতন**

**প্রদান করেছে ভূমি মন্ত্রণালয় এবং আওতাধীন দপ্তর ও সংস্থা**

ঢাকা, ১২ ভাদ্র (২৭ আগস্ট):

দেশের বন্যাকবলিত এলাকায় ক্ষতিগ্রস্ত মানুষের সহায়তায় প্রধান উপদেষ্টার ত্রাণ ও কল্যাণ তহবিলে ভূমি মন্ত্রণালয় এবং আওতাধীন দপ্তর ও সংস্থার সকল কর্মকর্তা-কর্মচারী এক দিনের বেতনের সমপরিমাণ অর্থ প্রদান করেছেন।

#

আহসান/আকরাম/রানা/মোশারফ/রেজাউল/২০২৪/১৭৫০ ঘণ্টা

তথ্যবিবরণী নম্বর: ৫৯২

**কোভিড-১৯ সংক্রান্ত সর্বশেষ প্রতিবেদন**

ঢাকা, ১২ ভাদ্র (২৭ আগস্ট):

 স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ১ জনের শরীরে করোনা সংক্রমণ পাওয়া গেছে। এ সময় ২০ জনের নমুনা পরীক্ষা করা হয়েছে। নমুনা পরীক্ষার বিপরীতে রোগী শনাক্তের হার শতকরা ৫ শতাংশ।

 গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৯ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৯ হাজার ৬৯ জন।

#

দাউদ/আকরাম/রানা/মোশারফ/জয়নুল/২০২৪/১৭৩০ঘণ্টা

তথ্যবিবরণী                                                                                         নম্বর : ৫৯১

**বৃহৎ প্রকল্প বাস্তবায়নে কোরিয়ার সহযোগিতার প্রস্তাব**

ঢাকা, ১২ ভাদ্র (২৭ আগস্ট):

দক্ষিণ কোরিয়ার রাষ্ট্রদূত বাংলাদেশে তাদের সহযোগিতায় চলমান উন্নয়ন কার্যক্রম অব্যাহত রাখার পাশাপাশি কয়েকটি বৃহৎ প্রকল্পে সহযোগিতার প্রস্তাব দিয়েছেন।

আজ বাংলাদেশ সচিবালয়ে শিক্ষা মন্ত্রণালয়ে পরিকল্পনা ও শিক্ষা উপদেষ্টা ওয়াহিদউদ্দিন মাহমুদের সাথে সাক্ষাৎকালে বাংলাদেশে নিযুক্ত দক্ষিণ কোরিয়ার রাষ্ট্রদূত পার্ক ইয়ং সিক এ প্রস্তাব দেন।

উপদেষ্টা রাষ্ট্রদূতকে ধন্যবাদ জানিয়ে বলেন, দক্ষিণ কোরিয়ার সাথে বাংলাদেশের দ্বিপাক্ষিক অর্থনৈতিক ও বাণিজ্যিক সম্পর্ক ক্রমেই বৃদ্ধি পাচ্ছে। তিনি কারিগরি শিক্ষায় দক্ষিণ কোরিয়ার সহযোগিতা বৃদ্ধির আহ্বান জানান।

#

মাহমুদুল/আকরাম/রানা/মোশারফ/রেজাউল/২০২৪/১৭৫৫ ঘণ্টা

তথ্যবিবরণী নম্বর : ৫৯০

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১২ ভাদ্র (২৭ আগস্ট):

 সরকারি-বেসরকারি টিভি চ্যানেল-সহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

**‘বন্যায় ক্ষতিগ্রস্তদের সহায়তায় প্রধান উপদেষ্টার ত্রাণ ও কল্যাণ তহবিলে ভূমি মন্ত্রণালয় ও আওতাধীন দপ্তর ও সংস্থার কর্মকর্তা-কর্মচারীবৃন্দের একদিনের বেতনের সমপরিমাণ অর্থ জমা দেওয়া হয়েছে।’**

#

আহসান/আকরাম/রানা/মোশারফ/রেজাউল/২০২৪/১৭০৮ ঘণ্টা

তথ্যবিবরণী নম্বর: ৫৮৯

**জাতিসংঘের ফ্যাক্ট ফাইন্ডিং মিশনকে সর্বাত্মক সহযোগিতা করা হবে**

 **-- স্বরাষ্ট্র উপদেষ্টা**

ঢাকা, ১২ ভাদ্র (২৭ আগস্ট):

 স্বরাষ্ট্র উপদেষ্টা লেফটেন্যান্ট জেনারেল মোঃ জাহাঙ্গীর আলম চৌধুরী (অব.) বলেছেন, বৈষম্যবিরোধী ছাত্র আন্দোলনের সময় বিগত দুই মাসে যেসব অপরাধ ও মানবাধিকার লঙ্ঘনের ঘটনা ঘটেছে, সেসব বিষয়ের স্বাধীন, পূর্ণাঙ্গ, সুষ্ঠু ও নিরপেক্ষ তদন্তের লক্ষ্যে গঠিত জাতিসংঘের ফ্যাক্ট ফাইন্ডিং মিশনকে স্বরাষ্ট্র মন্ত্রণালয়ের পক্ষ থেকে সর্বাত্মক সহযোগিতা করা হবে।

 উপদেষ্টার সঙ্গে আজ রাজধানীর মন্ত্রণালয়ে তাঁর অফিসকক্ষে জাতিসংঘের অফিস অব দ্য হাইকমিশানার ফর হিউম্যান রাইটস (OHCHR) এর প্রতিনিধিদলের সাক্ষাৎ শেষে উপস্থিত সাংবাদিকদের ব্রিফিংকালে তিনি এসব কথা বলেন।

 OHCHR এর এশিয়া-প্যাসিফিক অঞ্চলের প্রধান Rory Mungoven এর নেতৃত্বে প্রতিনিধিদলের অন্য সদস্যরা হলেন এশিয়া-প্যাসিফিক অঞ্চলের মানবাধিকার বিষয়ক কর্মকর্তা Livia Cosenza এবং Alexander James Amir El Jundi।

 ব্রিফিংকালে উপদেষ্টা বলেন, জাতিসংঘ শান্তিরক্ষা মিশনে বাংলাদেশের সামরিক বাহিনীসহ বিভিন্ন আইন-শৃঙ্খলা রক্ষাকারী বাহিনীর রেকর্ডসংখ্যক সদস্য মোতায়েন রয়েছেন। ভবিষ্যতে যাতে এটি বহাল থাকে বা এক নম্বর অবস্থান অক্ষুণ্ণ থাকে, সে বিষয়েও প্রয়োজনীয় সহযোগিতার জন্য জাতিসংঘ প্রতিনিধিদলকে অনুরোধ করেছি। তিনি বলেন, প্রতিনিধিদল জাতিসংঘ শান্তিরক্ষা মিশনে কর্মরত বাংলাদেশিদের কাজের ভূয়সী প্রশংসা করেছে এবং সহযোগিতার আশ্বাস দিয়েছে।

 Rory Mungoven বৈষম্য বিরোধী ছাত্র আন্দোলনের সময় সংঘটিত অপরাধ ও মানবাধিকার লঙ্ঘনের ঘটনাসমূহের বিষয়ে স্বরাষ্ট্র মন্ত্রণালয়ের আওতাধীন বিভিন্ন আইন-শৃঙ্খলা রক্ষাকারী বাহিনী যাতে প্রকৃত তথ্য প্রমাণসহ আনুষঙ্গিক তথ্য উপাত্ত সংগ্রহ ও সংরক্ষণ করে, সে বিষয়ে সহযোগিতার জন্য উপদেষ্টাকে অনুরোধ করেন। তাছাড়া, ফ্যাক্ট ফাইন্ডিং মিশনের তদন্ত কার্যক্রম শুরু হলে যাতে এসব তথ্য প্রমাণ সঠিকভাবে সরবরাহ করা হয়- সে বিষয়েও উপদেষ্টার সহযোগিতা কামনা করা হয়।

#

ফয়সল/ফাতেমা/রবি/কলি/সাজ্জাদ/লিখন/২০২৪/১৫৫৯ঘন্টা

তথ্যবিবরণী                                                                                                     নম্বর: ৫৮৮

**শিল্প উপদেষ্টার সাথে সুইজারল্যান্ডের রাষ্ট্রদূতের সাক্ষাৎ**

ঢাকা, ১২ ভাদ্র (২৭ আগস্ট):

শিল্প মন্ত্রণালয়ের উপদেষ্টা আদিলুর রহমান খানের সাথে আজ তার অফিসকক্ষে বাংলাদেশে নিযুক্ত সুইজারল্যান্ডের রাষ্ট্রদূত Reto Renggli সাক্ষাৎ করেন।

সাক্ষাৎকালে উপদেষ্টা বলেন, বাংলাদেশের ছাত্র-জনতার গণঅভ্যুত্থানের মাধ্যমে গঠিত অন্তর্বর্তীকালীন সরকার রাষ্ট্রপরিচালনার ক্ষেত্রে স্বচ্ছতা ও জবাবদিহিতা নিশ্চিত করতে বদ্ধপরিকর। তিনি বাংলাদেশ ও সুইজারল্যান্ডের মধ্যে দ্বিপাক্ষিক বাণিজ্যিক কার্যক্রম এগিয়ে নেয়ার বিষয়ে সহযেগিতা কামনা করেন। সুইজারল্যান্ডের রাষ্ট্রদূত বর্তমান প্রেক্ষাপটে বাংলাদেশকে আন্তরিকভাবে সহযোগিতার আশ্বাস প্রদান করেন।

রাষ্ট্রদূত বলেন, সুইজারল্যান্ড বাংলাদেশের সাথে দ্বিপাক্ষিক কার্যক্রম ত্বরান্বিত করে উভয় দেশের মধ্যে আমদানি-রপ্তানি চালিয়ে যাবে। বাংলাদেশে লেভেল প্লেয়িং ফিল্ড তৈরি হলে দু’দেশের সম্পর্ক আরো এগিয়ে যাবে বলে তিনি আশাবাদ ব্যক্ত করেন।

এ সময় শিল্প মন্ত্রণালয়ের সিনিয়র সচিব জাকিয়া সুলতানা, অতিরিক্ত সচিব কামরুন নাহার সিদ্দীকা ও   ড. শাহ্ মোঃ হেলাল উদ্দীন উপস্থিত ছিলেন।

#

সায়েম/ফাতেমা/সিরাজ/আসমা/২০২৪/১৫৩০ ঘণ্টা

তথ্যবিবরণী নম্বর: ৫৮৭

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১২ ভাদ্র (২৭ আগস্ট):

 সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘বন্যা দু্র্গতদের সহায়তায় এক দিনের বেতন প্রদান করেছে জনপ্রশাসন মন্ত্রণালয় ও আওতাধীন দপ্তর ও সংস্থার কর্মকর্তা-কর্মচারীবৃন্দ-জনপ্রশাসন মন্ত্রণালয়।’

#

জাকির**/ফাতেমা/রবি/সাজ্জাদ/আসমা/২০২৪/১৪৪৫ ঘণ্টা**

তথ্যবিবরণী                                                                                   নম্বর : ৫৮৬

**বন্যা দু্র্গতদের সহায়তায় জনপ্রশাসন মন্ত্রণালয়**

**ও আওতাধীন দপ্তরসমূহের কর্মকর্তা-কর্মচারীবৃন্দের এক দিনের বেতন প্রদান করেছে**

ঢাকা, ১২ ভাদ্র (২৭ আগস্ট):

দেশের বন্যাকবলিত এলাকার দু্র্গত মানুষের সহায়তায় প্রধান উপদেষ্টার ত্রাণ ও কল্যাণ তহবিলে জনপ্রশাসন মন্ত্রণালয় ও আওতাধীন দপ্তরসমূহের সকল কর্মকর্তা-কর্মচারীবৃন্দ এক দিনের বেতনের সমপরিমাণ অর্থ প্রদান করেছেন।

আজ মন্ত্রণালয়ের এক সংবাদ বিজ্ঞপ্তিতে সিনিয়র সচিব মোহাম্মদ মেজবাহ্ উদ্দিন চৌধুরী এ কথা জানান। তিনি জনপ্রশাসনের সকলকে নিজ নিজ অবস্থান থেকে বন্যাদুর্গত এলাকার মানুষের পাশে থাকার আহ্বান জানান।

#

জাকির/ফাতেমা/রবি/সাজ্জাদ/মাসুম/২০২৪/১৩৪০ ঘণ্টা

তথ্যবিবরণী নম্বর: ৫৮৫

**কৃষি উপদেষ্টার সাথে চীনের রাষ্ট্রদূতের সাক্ষাৎ**

ঢাকা, ১২ ভাদ্র (২৭ আগস্ট):

 কৃষি মন্ত্রণালয়ের উপদেষ্টা লেফটেন্যান্ট জেনারেল মোঃ জাহাঙ্গীর আলম চৌধুরী বলেছেন, চীন বাংলাদেশের সবচেয়ে পুরোনো ও পরীক্ষিত বন্ধু। চীনের সাথে সকল ধরনের সহযোগিতা অব্যাহত থাকবে।

 আজ মন্ত্রাণালয়ে অফিসকক্ষে বাংলাদেশে চীনের রাষ্ট্রদূত ইয়াও ওয়েনের নেতৃত্বে প্রতিনিধিদলের সাক্ষাৎকালে উপদেষ্টা এসব কথা বলেন।

 উপদেষ্টা বলেন, বাংলাদেশের ভয়াবহ বন্যায় ৪০টিরও বেশি জেলার ফসল ক্ষতিগ্রস্ত হয়েছে। এটি কাটিয়ে উঠতে তিনি চীনের সহযোগিতা কামনা করেন। তিনি বাংলাদেশে চলমান পরিস্থিতিতে চীন পাশে থাকবে বলে প্রত্যাশা করেন।

 এ সময় চীনের রাষ্ট্রদূত বাংলাদেশ হতে আম, কাঠাল, পেঁয়ারাসহ বিভিন্ন মৌসুমি ফল আমদানিতে তার দেশের আগ্রহের কথা উপদেষ্টাকে জানান। তিনি আগামী মৌসুমে চীনে মৌসুমি ফল রপ্তানি করা হবে বলে আশাবাদ ব্যাক্ত করেন।

 চীনের রাষ্ট্রদূত বাংলাদেশে বসবাসকারী চীনা নাগরিকদের নিরাপত্তা বিষয়ে উদ্বেগের কথা জানালে উপদেষ্টা তাদের শতভাগ নিরাপত্তা নিশ্চিতের আশ্বাস প্রদান করেন। চীনের অর্থায়ন ও কারিগরি সহযোগিতায় দেশে চলমান বিভিন্ন প্রকল্পের অফিস, স্থাপনা ও সামগ্রীর নিরাপত্তা নিয়ে শঙ্কা থাকলে উপদেষ্টা তা জানাতে বলেন।

 সাক্ষাৎকালে অতিরিক্ত সচিব ড. মো: মাহমুদুর রহমান, যুগ্মসচিব মোসাম্মত জোহরা খাতুন, চীনা দূতাবাসের কমার্শিয়াল কাউন্সেলর সং ইয়াং, হেড অব এ্যাডমিনিস্ট্রেশন জিয়ান ই, পুলিশ লেইজ্ন অফিসার ঝাঁও ই, পলিটিক্যাল এটাচে লিয়াং শুয়িং উপস্থিত ছিলেন।

#

জাকির/ফাতেমা/রবি/কলি/সাজ্জাদ/২০২৪/১৩০৪ঘন্টা